text: Hundepatrulje ledte efter 40-årig kvinde
  09 august 2017 kl. 18.46
  Politiet har sat hundepatrulje ind i forsøget på at finde 40-årig kvinde.
  Opdatering: Sydøstjyllands Politi oplyser torsdag morgen, at den 40-årige kvinde er fundet død. Der er ikke mistanke om, at der ligger noget kriminelt bag.
  Sydøstjyllands Politi eftersøger onsdag aften den 40-årige Mette Christina Sørensen fra Fredericia.
  - Vi er i gang med at lede efter hende i gaderne i Fredericia. Vi har en hundepatrulje samt andre patruljer i gang lige nu, fortæller vagtchef Henrik Dam fra Sydøstjyllands Politi til TV SYD.
  Hun er gået i nedtrykt sindstilstand fra sin bopæl i det centrale Fredericia. Hun beskrives som 170 cm høj, kraftig af bygning med mørk, krøllet, skulderlangt hår. Hun anvender briller. Hun har tatoveringer på arme og ben i form af blomstermotiver og sommerfulge. Hun formodes at befinde sig i Fredericia.
  Politiet fik kl. 16.27 anmeldelse om, at hun er forsvundet.
  